钦定古今图书集成/方舆汇编/职方典/第1397卷 > 《论邕管事宜》〈责用州峒之酋〉宋·王安石
## 钦定古今图书集成/方舆汇编/职方典/第1397卷 > 《论邕管事宜》〈责用州峒之酋〉宋·王安石

“两江溪峒非独为邕管之藩篱，实二广所恃以安者
也。然而州峒无城壁，不足以守御，道路散漫不足以
控扼，其有可胜之势者，生齿三十馀万众而已。以山
川之险阻，而生长于其间，又渐被声教，百年之久，岂
无可用之材？然上之人未能固结其腹心，是以虽欲
自效犬马，不可得也。夫欲知外蛮之情，莫如用两江
州峒之民；率两江州峒之民，莫如责两江州峒之酋
首。”今两江州峒酋首，有才力足以服众，有计数足以
料事，有勇足以赴功，有惠足以使人，有桀黠者，有奸
诈者，有塞实者。上之人未必尽知，知之未必能用，用
之未能尽其才，此所以熙宁中，交贼长驱围邕州城，
凡四十馀日，而两江州峒之酋偃然坐视，无一人出
力率众以为之援助者。非条法之不严，良由平日不
假之以事权，所以上下不能相及。一旦缓急，左江之
视右江，田州之视冻州，无以异于秦人之视越人，“尔
为尔，我为我”也。大抵峒酋畜积丰足，所以好名而不
甚嗜利，可以赏劝，难以威胜。为邕守者，刑法苛察则
怨望必生，体貌高严则下情不达，啬其货财则不足
以致其力，略其功赏则不足以尽其心。此其情不可
不知也。若夫峒民，则性气愚弱，而生事苟简，无怀土
之思。冬被鹅毛、衣棉以为裘，夏缉蕉竹麻苎以为衣。
团饭掬水，终食餍饱。屋不置灶、不穿井、不畜粮。其养
生丧死之具，悉穴土以藏，谓之“地穴。”高险崖岩之上，
各安“巢穴，一有寇至，举家以登，矢石所不能及，谓之
山寨。”为邕守者，少科率其力役，宽禁约使之易避，厚
劝赏使之乐趋，则居处得以安，事艺得以精。不然，则
烦扰困苦，不胜其弊，去而之他州入外界者有之矣。
今两江团结系籍丁壮十万馀人，左江如安平州、七
源州、思明州、西平州、笼州、禄州、古甑峒、猡𤞑峒、武德
峒、古江如田州、冻州、廉州、隆州、忠州、安德州，则曾经
战斗，人人可用，外蛮尝畏之。若其馀州峒，则强弱能
否相半耳。其酋首之家，最得力者，惟家奴及田子甲
也。有因攻打小獠，以半布博买；有因嫁娶所得生口，
以男女相配，给田与耕，专习武艺，世为贱隶，谓之“家
奴。”其选择管内丁壮，事艺精强之人，与免诸般科率
工役，则谓之“田子甲”，又谓之“马前牌。”大州峒有五百
人，其次不下二三百人，皆其自卫之亲兵也。大率人
材轻劲善走，耐辛苦，以皮为屐，陟高涉深，如履平地。
遇有事宜，倚山靠险，乘间伺隙，敌未易当。若施之平
原旷野，教以阵队，授之节制，则非其所宜矣。所用器
械，有桶子甲、长枪、手标、扁刀、遏铲牌、山弩、竹箭、桄榔
木箭，遇敌则以标牌在前，长枪、山弩夹以跳，一于进
前而不虑其旁后也。交趾用兵，亦多如此。箭羽以木
叶而不施镞涂之。毒药，勿问久近，临用时溃以姜汁，
发其药力。两江俱有毒药，而出，吴峒者为最紧也。田
冻、忠江等州产铁，冻州、安平州产漆。难得鱼胶，以生
牛皮烂蒸，细捣，以制造兵器，亦甚牢固。冻州所打扁
刀，诸蛮尢贵之。以斩牛多寡定其价直，连斩五牛，而
芒刃不钝者，其直亦五牛也。又作“蛾眉小刀”，男女老
少皆佩之，以防中药箭，则用此刀剜去肌肉，得不死
也